**MAŽEIKIŲ RAJONO SAVIVALDYBĖS**

**VISUOMENĖS SVEIKATOS BIURAS**

|  |
| --- |
| Biudžetinė įstaiga, Naftininkų g. 9, 89239 Mažeikiai. tel. (8 443) 41499, el. p. [mazeikiuvsb@gmail.com](mailto:mazeikiuvsb@gmail.com), http://www.mazeikiuvsb.istaiga.lt |
| Duomenys kaupiami ir saugomi Juridinių asmenų registre, kodas 303189089 |

**MAŽEIKIŲ RAJONO SAVIVALDYBĖS**

**IKIMOKYKLINIO UGDYMO ĮSTAIGŲ VAIKŲ**

**PROFILAKTINIŲ SVEIKATOS PATIKRINIMŲ DUOMENŲ ANALIZĖ 2017/2018 METAIS**

Mažeikiai, 2017

**PROFILAKTINIAI IKIMOKYKLINIO UGDYMO ĮSTAIGŲ VAIKŲ**

**SVEIKATOS PATIKRINIMAIMAŽEIKIŲ RAJONO SAVIVALDYBĖJE**

Vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu, Nr. V-313 patvirtinta Lietuvos higienos norma HN 75:2010 ,,Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ (TAR, 2014-06-13, Nr. 2014-07604), priimant vaiką į įstaigą ir vėliau kiekvienais metais turi būti pateiktas Vaiko sveikatos pažymėjimas (forma Nr. 027-1/a). Šioje apskaitos formoje gydytojas įrašo pagrindinius vaiko sveikatos būklės duomenis: ūgį, svorį, kraujospūdį, klausos, regos, kraujotakos, kvėpavimo, nervų, virškinimo, urogenitalinės, endokrininės, skeleto ir raumenų sistemos sutrikimus bei kraujo ligas. Taip pat šioje formoje pateikiama išvada apie vaiko fizinį pasirengimą, pagal kurį jis priskiriamas vienai iš trijų - pagrindinei, parengiamajai ar specialiajai fizinio ugdymo grupei. Vykdant naują Lietuvos Respublikos sveikatos apsaugos ministro 2013 m. gegužės 16 d. įsakymą Nr. V-507 „Dėl Lietuvos Respublikos sveikatos apsaugos ministro 2004 m. gruodžio 24 d. įsakymo Nr. V-951 „Dėl statistinės apskaitos formos Nr. 027-1/a „Vaiko sveikatos pažymėjimas“ pakeitimo, vaiko sveikatos pažymėjimą taip pat turi užpildyti odontologas, kuris privalo įrašyti vaiko dantų ir žandikaulio būklę.

Vaikų kasmetinių profilaktinių patikrinimų duomenys reikalingi visuomenės sveikatos priežiūros specialistams, ikimokyklinio ugdymo įstaigų administracijai ir visiems kitiems ikimokyklinio ugdymo įstaigų pedagogams.

Ikimokyklinio ugdymo įstaigų visuomenės sveikatos priežiūros specialistams vaikų profilaktinių sveikatos patikrinimų duomenų analizė padeda kryptingai planuoti ir įgyvendinti sveikatos priežiūrą ikimokyklinio ugdymo įstaigose, organizuoti ir įgyvendinti priemones, susijusias su ligų ir traumų profilaktika. Ikimokyklinio ugdymo įstaigų administracijos darbuotojams informacija apie vaikų sveikatą parodo, kokios vaikų sveikatos problemos vyrauja jų įstaigoje. Auklėtojos ir pedagogai, atsižvelgiant į gydytojų priskirtas vaikų fizinio ugdymo grupes, gali tikslingai planuoti fizinį lavinimą ir vaikams nustatyti tinkamus ir jų sveikatą stiprinančius fizinius krūvius.

Vaikų profilaktinių sveikatos patikrinimų duomenys nuo 2014 m. saugomi Mažeikių rajono savivaldybės visuomenės sveikatos biure. Šie duomenys kasmet analizuojami, vertinami, lyginami, stebima jų kitimo tendencija, o gauti rezultatai pateikiami bendruomenei, Mažeikių rajono savivaldybės gydytojui bei kitoms suinteresuotoms institucijoms.

**PROFILAKTINIŲ SVEIKATOS PATIKRINIMŲ REZULTATAI**

2017 m. rugsėjo mėn. Mažeikių rajono savivaldybėje veikia 14 ikimokyklinio ugdymo įstaigų, iš jų 11 – Mažeikių mieste, 1 – Sedoje, 1 – Viekšniuose, 1 – Tirkšlių kaime ir 1 darželis - mokykla „Kregždutė“, kurią lanko ikimokyklinio amžiaus vaikai (1 lentelė).

Pagal ikimokyklinio ugdymo įstaigų visuomenės sveikatos priežiūros specialistų pateiktus duomenis, 2017 m. rugsėjo mėn. Mažeikių rajono ikimokyklinio ugdymo įstaigas pradėjo lankyti 2361 vaikas, iš jų lopšelio grupės - 437 vaikai, darželio grupės - 1 408 vaikai, priešmokyklinės grupės - 516 vaikų.

**1 lentelė. Profilaktiškai sveikatą pasitikrinusių vaikų dalis pagal įstaigas**

|  |  |  |  |  |
| --- | --- | --- | --- | --- |
| **Eil. Nr.** | **Ikimokyklinio ugdymo įstaigos pavadinimas** | **Vaikų**  **skaičius** | **Profilaktiškai sveikatą pasitikrinusių vaikų skaičius** | **Profilaktiškai sveikatą pasitikrinusių vaikų dalis, proc.** |
| 1. | Mažeikių m. l./d „Žilvitis“ | 225 | 225 | 100 |
| 2. | Mažeikių m. l./d. „Buratinas“ | 216 | 216 | 100 |
| 3. | Mažeikių m. l./d. „Gintarėlis“ | 180 | 176 | 98 |
| 4. | Mažeikių m. l./d. „Berželis“ | 153 | 153 | 100 |
| 5. | Mažeikių m. l./d. „Eglutė“ | 201 | 201 | 100 |
| 6. | Mažeikių m. l./d. „Delfinas“ | 226 | 226 | 100 |
| 7. | Mažeikių m. l./d. „Linelis“ | 165 | 165 | 100 |
| 8. | Mažeikių m. l./d. „Saulutė“ | 102 | 102 | 100 |
| 9. | Mažeikių m. l./d „Bitutė“ | 304 | 304 | 100 |
| 10. | Mažeikių m. l./d. „Pasaka“ | 227 | 227 | 100 |
| 11. | Mažeikių m. d./m. „Kregždutė“ | 60 | 60 | 100 |
| 12. | Mažeikių r. Viekšnių m. l./d. „Liepaitė“ | 118 | 118 | 100 |
| 13. | Mažeikių r. Sedos m. l./d. | 86 | 84 | 98 |
| 14. | Mažeikių r. Tirkšlių km. l./d. „Giliukas“ | 98 | 97 | 99 |
| **Viso** | | **2 361** | **2 356** | **99,8** |

Vadovaujantis 2017 m. rugsėjo mėn.vaikų profilaktinių sveikatos patikrinimų rezultatais (pagal formą Nr. 027-1/a. „Vaiko sveikatos pažymėjimas“), profilaktiškai sveikatą pasitikrino 2 377 vaikai, o tai sudarė 99,8 proc. visų ikimokyklinio ugdymo įstaigų vaikų (1 lentelė, 1 pav.).

**1 pav. Profilaktiškai sveikatą pasitikrinusių ikimokyklinio ugdymo įstaigų vaikų dalis Mažeikių rajono savivaldybėje (proc.)**

Dažniausiai vaikams buvo registruojami kvėpavimo sistemos ir nervų sistemos sutrikimai. Sergančių šiomis ligomis buvo užregistruota 28,5 proc. visų pasitikrinusių sveikatą ikimokyklinio ugdymo įstaigų vaikų - kvėpavimo sistemos sutrikimai sudarė 371 atvejis (15,7 proc.), nervų sistemos sutrikimai - 301 atvejį (12,8 proc.). Trečioje vietoje buvo kraujotakos sistemos sutrikimai – 158 (6,7 proc.). Taip pat nemažai užregistruota regos sistemos sutrikimų - 112 atvejų, tai sudarė 4,8 proc. pasitikrinusių vaikų, skeleto - raumenų sistemos sutrikimų - 56 atvejai (2,4 proc.) ir odos bei jos priedų ligos – 79 atvejai (3,4 proc.). Virškinimo sistemos sutrikimai sudarė 43 atvejai (1,8 proc.), endokrininės sistemos - 15 atvejų (0,6 proc.), urogenitalinės sistemos - 32 (1,4 proc.). Registruojamas 1 klausos sistemos sutrikimo atvejis ir 3 kraujo ligų atvejai (2 pav.).

**2 pav. Profilaktiškai pasitikrinusių ikimokyklinio ugdymo įstaigų vaikų sergamumas Mažeikių rajono savivaldybėje (proc.)**

Vertinant vaikų sveikatą pagal ligas ir ikimokyklinio ugdymo įstaigų vaikų grupes, nustatyta, kad kvėpavimo sistemos ir nervų sistemos sutrikimai darželio ir priešmokyklinėse grupėse buvo registruojami 2,5 kartų dažniau nei lopšelio grupėse. Kraujotakos sistemos, skeleto - raumenų sistemos, virškinimo sistemos, urogenitalinės sistemos ir regos sistemos sutrikimai augo kartu su vaikų amžiumi. Odos ligomis vaikai dažniau sirgo lopšelio grupėse.

***Klausos sistema***

Klausa – sugebėjimas girdėti. Klausos silpnėjimo ar praradimo priežasčių yra daug: stiprus triukšmas, smegenų augliai, įvairių antibiotikų vartojimas, kai kurios infekcinės, genetinės ligos. Klausa gali sutrikti, kai persirgus bet kuria virusine liga, pavyzdžiui, gripu, išsivysto komplikacija – ausų uždegimas. Šiais laikais gana dažna klausos sutrikimų priežastis – stiprus triukšmas ar traumos. Tarp vaikų, profilaktiškai pasitikrinusių sveikatą ir lankančių ikimokyklinio ugdymo įstaigas, užregistruotas tik 1 klausos sutrikimo atvejis (l./d. „Bitutė“ darželio grupėje).

***Regos sistema***

Dažna vaikų sveikatos problema yra regos sistemos sutrikimai, kuriuos nulemia per didelis krūvis, tenkantis akims: ilgas laikas praleidžiamas, prie kompiuterio, ilgas televizoriaus žiūrėjimas, sėdėjimas nepritaikytose vietose pagal vaikų regos aštrumą, netinkamas apšvietimas, vitaminų trūkumas ir kt. Rajone visose ikimokyklinio ugdymo įstaigose užregistruota vaikų su regos sutrikimais.

Didžiausias procentas vaikų su regos sistemos sutrikimais registruojamas Sedos m. l./d., o tai sudarė beveik 12 proc. visų įstaigos profilaktiškai pasitikrinusių vaikų. Taip pat nemažas procentas vaikų, turinčių šios sistemos sutrikimus, buvo registruotas l./d. „Gintarėlis“ (10,7 proc.) ir l./d. „Žilvitis“ (8,4 proc.). Likusiose 11 įstaigų užregistruota nuo 0,5 proc. iki 5,3 proc. vaikų, turinčių regos sistemos sutrikimus (3 pav.).

**3 pav. Regos sistemos sutrikimai pagal ikimokyklinio ugdymo įstaigas (proc.)**

Vertinant susirgimų skaičių pagal ikimokyklinio ugdymo įstaigų grupes, pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai - lopšelio grupėse vaikų, turinčių regos sistemos sutrikimų, buvo registruoti tik 4 atvejai, o darželio ir priešmokyklinio ugdymo grupėse jau 108 atvejai.

***Kraujotakos sistema***

Higienos instituto duomenimis, sergamumas kraujotakos sistemos ligomis kasmet didėja ir jaunėjimo tendencija verčia sunerimti.

Savivaldybėje ikimokyklinio ugdymo įstaigose 2017 m. rugsėjo mėn., profilaktinių patikrinimų duomenimis, užregistruoti 158 vaikai su kraujotakos sistemos sutrikimais (4 pav.).

**4 pav. Kraujotakos sistemos sutrikimai pagal ikimokyklinio ugdymo įstaigas (proc.)**

Didesnis susirgimo atvejų procentas nustatytas l./d. „Saulutė“ - 15,7 proc., antroje vietoje - l./d. „Bitutė“, l./d. „Eglutė“ ir darželis - mokykla „Kregždutė“ - po 10 proc. visų įstaigos profilaktiškai pasitikrinusių vaikų (4 pav.).

Vertinant susirgimo skaičių pagal ikimokyklinio ugdymo įstaigų grupes - lopšelio grupėse užregistruota 19 atvejų, darželio grupėse - apie 5 kartus daugiau - 91 atvejis, o priešmokyklinio ugdymo grupėse - 48 atvejai.

***Kvėpavimo sistema***

Vaikų kvėpavimo sistemos sutrikimams įtakos turi įgimtos kvėpavimo sistemos patologijos bei ūminių susirgimų komplikacijos. Kvėpavimo sistemos sutrikimai užima pagrindinę - pirmą vietą pagal nustatytų sveikatos sutrikimų dažnumą. Vidutiniškai savivaldybėje, ikimokyklinio ugdymo įstaigose, šios sistemos sutrikimai sudarė 15,7 proc. visų profilaktiškai pasitikrinusių vaikų.

**5 pav. Kvėpavimo sistemos sutrikimai pagal ikimokyklinio ugdymo įstaigas (proc.)**

Daugiausia sutrikimų buvo registruojama l./d. „Berželis“ (30,1 proc.), antroje vietoje buvo l./d. „Eglutė“ - 24,9 proc., trečioje - l./d. „Saulutė“ - 21,6 proc. visų įstaigos profilaktiškai pasitikrinusių vaikų (5 pav.).

Sergamumas pagal grupes svyruoja - lopšelio grupėse sergančių kvėpavimo sistemos ligomis buvo registruojama tik 30 atvejų, darželio grupėse jau 262 atvejai, ir priešmokyklinio ugdymo grupėse 3 kartus mažiau - 79 atvejai.

***Nervų sistema***

Vaikams nervų sistemos sutrikimus dažnai nulemia patiriama įtampa ikimokyklinio ugdymo įstaigose ir namuose, stresas ir kt.

Pagal dažnumą nervų sistemos sutrikimai užima antrą vietą (2 pav.). Daugiausia vaikų su šios sistemos sutrikimais užregistruota l./d. „Bitutė“ - 30,3 proc. Taip pat viršijo vidurkį l./d. „Saulutė“ ir l./d. „Delfinas“ (6 pav.).

Vertinant susirgimo atvejus pagal grupes - lopšelio grupėse šios sistemos susirgimų buvo užregistruota 18 atvejų, darželio grupėse - 217 atvejų ir priešmokyklinėse grupėse - 66 atvejai.

**6 pav. Nervų sistemos sutrikimai pagal ikimokyklinio ugdymo įstaigas (proc.)**

Beveik visose ikimokyklinio ugdymo įstaigose, vertinant pagal grupes, nervų sistemos susirgimai turėjo svyravimo tendenciją - darželio grupėse padidėdavo ir priešmokyklinio ugdymo grupėse - sumažėdavo.

***Virškinimo sistema***

Dažniausiai virškinimas sutrinka netinkamai maitinantis, patiriant nuolatinį stresą ir nerimą, esant nepakankamam arba pernelyg dideliam fiziniam krūviui ir t.t.

Šios sistemos sutrikimai neužregistruoti tik dvejose ikimokyklinio ugdymo įstaigose: l./d. Berželis“ ir l./d. „Linelis“. Likusiose įstaigose sergamumas svyravo nuo 1 proc. iki 4 proc. visų įstaigos pasitikrinusių vaikų (7 pav.).

**7 pav. Virškinimo sistemos sutrikimai pagal ikimokyklinio ugdymo įstaigas (proc.)**

Analizuojant vaikų virškinimo sistemos sutrikimus pagal grupes, nustatyta, kad didžiausias atvejų skaičius užregistruotas tarp darželio grupių vaikų - 28 atvejai (lopšelio grupėse - 1 atvejis, priešmokyklinio ugdymo grupėse - 14 atvejų).

***Urogenitalinė sistema***

Urogenitalinės sistemos ligos nebuvo užregistruotos tik trijose ikimokyklinio ugdymo įstaigose: Viekšnių m. l./d. „Liepaitė“, Tirkšlių km. darželyje „Giliukas“ ir l./d. „Gintarėlis“. Visose kitose įstaigose sergamumas svyravo nuo 0,5 proc. iki 3,3 proc. (8 pav.).

**8 pav. Urogenitalinės sistemos sutrikimai pagal ikimokyklinio ugdymo įstaigas (proc.)**

Analizuojant pagal grupes - daugiausiai susirgimų šios sistemos ligomis buvo registruojama darželio grupėse (18 atvejų), lopšelio grupėse tik 4 atvejai ir priešmokyklinio ugdymo grupėse 10 atvejų.

***Endokrininė sistema***

Dažniausiai pasitaikančios endokrininės sistemos ligos tai: skydliaukės uždegimas (tiroiditas), cukrinis diabetas (1 tipo, rečiau 2 tipo), nutukimas, augimo sutrikimai (per žemas ar per aukštas ūgis), lytinio brendimo sutrikimai ir kt.

Užregistruota 15 endokrininės sistemos sutrikimų atvejų - 1 atvejis - l./d. „Eglutė“, 2 atvejai - l./d. „Linelis“, 3 atvejai - l./d. „Delfinas“ ir 4 atvejai - l./d. „Buratinas“. Susirgimų cukriniu diabetu registruota nebuvo.

***Skeleto - raumenų sistema***

Skeleto-raumenų sistemos sutrikimus lemia spartus vaikų augimas tam tikrais periodais, o ypač brendimo metu, netaisyklinga laikysena, mažas fizinis aktyvumas, nepritaikyti suolai vaiko ūgiui. Daugiausiai pasitaikančios iškrypimo formos – laikysenos sutrikimai bei stuburo iškrypimai.

Rajono ikimokyklinio ugdymo įstaigose skeleto - raumenų sistemos sutrikimai buvo registruoti 2,4 proc. visų profilaktiškai pasitikrinusių vaikų. Tik dvejose įstaigose - l./d. „Berželis“ ir l./d. „Pasaka“ - šios sistemos sutrikimų nebuvo diagnozuota.

Visiems, profilaktiškai sveikatą pasitikrinusiems vaikams, buvo diagnozuojama ydinga laikysena - 56 atvejai. Daugiausia vaikų su laikysenos sutrikimais registruota l./d. „Eglutė“ - 18 atvejų ir l./d. „Bitutė“ - 14 atvejų.

Analizuojant pagal grupes, nustatyta, kad lopšelio grupėse vaikų, turinčių ydinga laikysena, buvo registruota tik dvejose ikimokyklinio ugdymo įstaigose (l./d. „Eglutė“ - 2 atvejai., l./d. „Bitutė“ - 2 atvejai). Darželio grupėse jau 6 įstaigose buvo registruojami vaikai turintis ydingą laikyseną (l./d. „Eglutė“ - 10 atvejų, l./d. „Bitutė“ - 8, l./d. „Gintarėlis“ ir darželyje - mokykloje „Kregždutė“ - po 2 atvejus 10 proc., l./d. „Žilvitis“ ir l./d. „Saulutė“ - po 1 atvejį. Priešmokyklinio ugdymo grupėse vaikų, turinčių ydingą laikyseną, buvo užregistruoti 28 atvejai.

Pastebimas tendencingas sergamumo skeleto - raumenų sistemos ligomis didėjimas kartu su vaiko amžiumi. Galima daryti prielaidą, kad kuo vyresni vaikai, tuo dažniau jiems nustatomi skeleto-raumenų sistemos sutrikimai.

***Kraujas***

Kraujo susirgimai - vieni iš retesnių ikimokyklinio amžiaus vaikų susirgimų ir sudaro 0,1 proc. visų profilaktiškai pasitikrinusių vaikų susirgimų (2 pav.).

Rajone ikimokyklinio ugdymo įstaigose tik 3 vaikams buvo nustatytos kraujo ligos - Viekšnių m. l./d. „Liepaitė“- 2 atvejai ir Sedos m. l./d. - 1 atvejis.

***Oda ir jos priedai***

Dažniausiai vaikams diagnozuojami alerginiai odos susirgimai.

Rajone tik keturiose ikimokyklinio ugdymo įstaigose nebuvo registruojama odos ir jos priedų susirgimų (l./d. „Berželis“, l./d. „Eglutė“, darželyje - mokykloje „Kregždutė“ ir Sedos m. l./d.).

Daugiausia šios sistemos susirgimų buvo registruojama l./d. „Saulutė“ - 8 proc. visų įstaigos profilaktiškai pasitikrinusių vaikų, o mažiausiai - l./d. „Gintarėlis“ - 0,6 proc. visų įstaigos profilaktiškai pasitikrinusių vaikų (9 pav.).

**9 pav. Odos ir jos priedų sutrikimai pagal ikimokyklinio ugdymo įstaigas (proc.)**

Lopšelio grupėse buvo registruojami 22 atvejai (5,1 proc. visų profilaktiškai pasitikrinusių sveikatą lopšelio grupių vaikų), darželio grupėse - 44 atvejai (3,1 proc.), priešmokyklinio ugdymo grupėse - 13 atvejų (2,5 proc.).

***KMI ir fizinio ugdymo grupės***

Problemos, susijusios su sumažėjusiu ar padidėjusiu kūno masės indeksu, yra dėl netinkamos mitybos, fizinio aktyvumo stokos, hormonų vaiko organizme sutrikimų.

8,1 proc. (190 vaikų) rajono profilaktiškai sveikatą pasitikrinusių vaikų turėjo per mažą kūno masę (pagal kūno masės indeksą (KMI)), padidėjusią kūno masę - 0,7 proc. (16 vaikų), nutukimą - 0,1 proc. (2 vaikai) ir 91,2 proc. vaikų turėjo normalią kūno masę (10 pav.).

**10 pav. Profilaktiškai pasitikrinę vaikai su padidėjusia ir sumažėjusia kūno mase (proc.)**

Fizinis aktyvumas privalomas visiems sveikiems vaikams. Daugumą vaikų, kurių sveikata sutrikusi, gydytojai nuo šio užsiėmimo atleidžia. Vis dėlto vaikams, kurių sveikata silpnesnė, dažnai labiau negu sveikiesiems reikalingas jų sveikatos lygį atitinkantis fizinis aktyvumas.

Skiriamos trys fizinio ugdymo grupės: pagrindinė (šiai grupei priklausantys vaikai yra visiškai sveiki), parengiamoji (vaikai turintys nedidelių sveikatos sutrikimų ar neseniai persirgę kokia nors liga) ir specialioji (mankštinamasi pagal specialią fizinio ugdymo programą). Vaikai nuo fizinio lavinimo užsiėmimų gali būti ir visiškai atleisti.

**11 pav. Profilaktiškai sveikatą pasitikrinusių vaikų pasiskirstymas pagal fizinio ugdymo grupes (proc.)**

Rajono ikimokyklinio ugdymo įstaigų vaikų sveikatos būklės analizė parodė, kad pagrindinei fizinio ugdymo grupei priskiriami 98,6 proc. visų profilaktiškai pasitikrinusių vaikų, 0,8 proc. visų profilaktiškai pasitikrinusių vaikų priskirti parengiamajai grupei, 0,6 proc. vaikų  **-** specialiajai fizinio ugdymo grupei. Vaikų, atleistų nuo fizinio ugdymo užsiėmimų, registruota nebuvo (11 pav.).

***Dantų ir žandikaulio būklė***

Dantų ir žandikaulio būklės įvertinimas reikalingas tam, kad būtų galima stebėti vaikų dantų, gleivinės būklę, pokyčius bėgant metams ir tai, kokį dėmesį tėvai skiria vaikų dantukų priežiūrai bei gydymui.

Rajono ikimokyklinio ugdymo įstaigų vaikų dantų būklė buvo pakankamai normali. 68,3 proc. visų profilaktiškai pasitikrinusių sveikatą vaikų dantys buvo sveiki, 31,2 proc. vaikams buvo nustatyta, kad jų dantys yra sugedę, o 0,5 proc. vaikų dantų būklė nebuvo įvertinta (12 pav.).

**12 pav. Profilaktiškai sveikatą pasitikrinusių vaikų dantų būklė (proc.)**

Analizuojant vaikų dantų būklę, pagal ikimokyklinio ugdymo įstaigų grupes, nustatyta, kad kuo vaikai vyresni, tuo prastesnė jų dantų būklė. Jeigu lopšelio grupėse vaikų, turinčių sugedusių dantų, skaičius buvo 3,4 proc., tai darželio grupėse šis skaičius išaugo apie 8 kartus ir sudarė 28 proc. visų darželio grupių profilaktiškai pasitikrinusių vaikų. Priešmokyklinėse grupėse šis skaičius 2,5 karto viršijo visų darželio grupių vaikų skaičių ir 19 kartų lopšelio grupių vaikų skaičių, o tai sudarė 64 proc. visų priešmokyklinių grupių vaikų (13 pav.).

**13 pav. Profilaktiškai sveikatą pasitikrinusių vaikų dantų būklė pagal ikimokyklinio ugdymo įstaigų grupes (proc.)**

Tokia situacija stebima visose rajono ikimokyklinio ugdymo įstaigose.

Rajone 99 proc. ikimokyklinio ugdymo įstaigų profilaktiškai pasitikrinusiems vaikams žandikaulio būklė buvo normali ir tik 1 proc. vaikų buvo nustatyta nenormali žandikaulio būklė.

**IŠVADOS**

1. 2017-2018 m. profilaktiškai sveikatą pasitikrino 99,8 proc. ikimokyklinio ugdymo įstaigų vaikų;
2. dažniausiai vaikams nustatyti kvėpavimo sistemos sutrikimai - 371 atvejis (15,7 proc.) ir nervų sistemos sutrikimai - 301 atvejis (12,8 proc.). Trečioje vietoje yra kraujotakos sistemos sutrikimai – 158 atvejai (6,7 proc.);
3. klausos sistemos sutrikimai užregistruotas tik 1 atvejis - l./d. „Bitutė“;
4. nustatyti 112 regos sistemos sutrikimų atvejų (4,8 proc.). Pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai;
5. daugiausiai kraujotakos sistemos susirgimų atvejų nustatyta l./d. „Bitutė“ (31 atvejis), l./d. „Eglutė“ (20 atvejų) ir l./d. „Delfinas“ (19 atvejų);
6. vaikų virškinimo sistemos sutrikimai neužregistruoti tik dvejose įstaigose: l./d. „Berželis“ ir l./d. „Delfinas“;
7. urogenitalinės sistemos sutrikimai neužregistruoti tik trijose įstaigose: Viekšnių m. l./d. „Liepaitė“, Tirkšlių km. darželyje „Giliukas“ ir l./d. „Gintarėlis“;
8. endokrininės sistemos sutrikimų užregistruota 15 atvejų. Susirgimų cukriniu diabetu registruota nebuvo;
9. iš skeleto - raumenų sistemos ligų, vaikams buvo diagnozuojama ydinga laikysena - 56 atvejai (2,4 proc. visų profilaktiškai pasitikrinusių vaikų);
10. rajone ikimokyklinio ugdymo įstaigose 3 vaikams buvo nustatytos kraujo ligos;
11. daugiausia alerginės kilmės odos susirgimų užregistruota lopšelio ir darželio grupėse;
12. 8,1 proc. (190 vaikų) vaikų turėjo per mažą kūno masę (pagal kūno masės indeksą (KMI)), padidėjusią kūno masę - 0,7 proc. (16 vaikų), nutukimą - 0,1 proc. (2 vaikai) ir 99,8 proc. vaikų turėjo normalią kūno masę;
13. pagrindinei fizinio ugdymo grupei priskiriami 98,6 proc. visų profilaktiškai pasitikrinusių vaikų, 0,8 proc. visų profilaktiškai pasitikrinusių vaikų priskirti parengiamajai grupei, 0,6 proc. vaikų  **-** specialiajai fizinio ugdymo grupei. Vaikų, nuo fizinio ugdymo užsiėmimų atleistų, registruota nebuvo;
14. 68,3 proc. visų profilaktiškai pasitikrinusių sveikatą vaikų dantys buvo sveiki, likusiems (31,2 proc.) vaikams buvo nustatyta, kad jų dantys yra sugedę. 99 proc. ikimokyklinio ugdymo įstaigų profilaktiškai pasitikrinusiems vaikams žandikaulio būklė buvo normali ir tik 1 proc. vaikų buvo nustatyta nenormali žandikaulio būklė. Nustatyta, kad kuo vaikai vyresni, tuo prastesnė jų dantų ir žandikaulio būklė.